L'Ajuntament de Sagunt celebra el Dia de la Constitució
07 de desembre 2022

![](/media/ro1a0dlo/c_diaconstmini.jpg?width=850&height=566.9886363636364)

L'Ajuntament de Sagunt es va unir ahir als actes commemoratius del Dia de la Constitució amb la finalitat de divulgar els principis i valors de la Carta Magna, la qual representa els valors fonamentals de la democràcia, així com la llibertat i el respecte. Ho va celebrar amb la lectura pública de la Carta Magna a càrrec de xiquets i xiquetes del municipi. La lectura es va centrar en el Títol I de la Constitució denominat “Dels drets i deures fonamentals”.

L'alcalde de Sagunt, Darío Moreno, va assegurar que «**des d'aquell 6 de desembre de 1978 s'ha anat construint, any rere any, un Estat del Benestar que hem de preservar i millorar perquè és essencial per a la convivència de tota la ciutadania. La Constitució va assentar la prosperitat i va assegurar un futur de drets, deures i llibertats, emmarcant nostra rica i diversa societat en una democràcia constitucional que hem de protegir i celebrar**».

![](/media/4q5abtem/c_diaconst2.jpg?width=850&height=566.9886363636364)

L'acte va tindre lloc en el Centre Cultural Mario Monreal de Sagunt, i va comptar amb la presència de membres de la Corporació Municipal, acompanyats de representants dels centres educatius, entitats, associacions i públic en general. També van assistir la Fallera Major Infantil de la Federació Junta Fallera de Sagunt, Maite Nebot; i la Reina Infantil de la Casa d'Andalusia, Paula Borrás. Van participar en la lectura xiquets i xiquetes dels consells escolars de diferents centres educatius, en la qual va prendre part un xiquet ucraïnés.  Els regidors entregaren un exemplar de la Constitució a cada xiquet i xiqueta que hi participaren. L'acte va ser presentat per María Edo.

El primer edil, durant el seu discurs, va posar l'accent en el dret a l'Educació (article 27): **«La Constitució garantix que qualsevol xiquet o xiqueta a través d'una educació de qualitat, gratuïta i a l'abast de tots i totes, tinga exactament les mateixes oportunitats sense una altra limitació que el seu talent i la seua capacitat, sense estar condicionat pel lloc de residència o la situació social i econòmica. Perquè l'educació és un dret inherent a l'ésser humà».** Al que va afegir: **«Per això, que la societat, i especialment els xiquets i xiquetes, coneguen la importància del dia de la Constitució i el pes que esta té sobre la nostra societat és un exercici democràtic imprescindible. Per això m'alegre d'estar hui amb tots vosaltres en este dia clau per a la nostra societat»,**

**«Perquè la Constitució és sinònim de democràcia. Som un Estat democràtic perquè, abans de res el nostre país busca la llibertat, la justícia i la igualtat per a totes les persones que el formem»,** va puntualitzar.

![](/media/eanidiwb/c_diaconst1.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-celebra-el-dia-de-la-constitucio/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-celebra-el-dia-de-la-constitucio/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-celebra-el-dia-de-la-constitucio/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-celebra-el-dia-de-la-constitucio/)